《庐阳夜捷行赠江使君达川》
清代·徐子苓

庐阳夜捷烈炬红，露布连奏甘泉宫。使君兵声冠诸将，轻裘缓带殊雍容。

记昔曾在围城中，挟策两谒中丞公。中丞英伟人中龙，使君眉宇春融融。

指麾绰有中丞风。牙旗深处展高宴，橙香蚁绿霜螯健。

野人喜极悲倒来，晓柝深杯泪如霰。君不见，荒城荡荡迹如扫，纵横瓦砾居民少，髑髅满地生青草。

君不见，壶浆士女泣垂面，爱说中丞旧时战。张巡死去贺兰生，痛杀潜山庙中奠。

骠骑连宵拜新命，汉廷不惜通侯印。使君爱逐赤松游，脊令原畔牵归兴。

为君高歌歌断绝，悲笳吹落林间月。

作者简介：（1812—1876）清安徽合肥人，字西叔，一字毅甫，号南阳，晚号龙泉老牧。道光间举人。工诗文。曾参曾国藩、江忠源幕。为人不合时俗，常以鬻文为生。有《敦艮吉斋诗文存》。